חוק-יסוד: משק המדינה (תיקון מס' 11 והוראת שעה לשנת 2021)
הצעת חוק ממשלתית, הכנסת ה-23
פורסם: ספר החוקים, חוברת 2889, עמ' 252, 2020-12-29T00:00:00+02:00
סעיף 3ב לחוק-יסוד: משק המדינה קובע את ההוראות החלות בשנה שבה לא התקבל חוק תקציב לפני תחילתה של שנת הכספים. בתקופה זו רשאית הממשלה להוציא בכל חודש סכום השווה לחלק השנים-עשר מהתקציב השנתי הקודם, בתוספת הצמדה למדד המחירים לצרכן, אשר מנוהל ע"י החשב הכללי (תקציב המשכי).
תיקון זה קובע הוראות לגבי תקציב המשכי אשר מטרתו להתמודד עם קשיים בהסדר האמור. ראשית, נקבע שבמקום הצמדה למדד המחירים לצרכן, יוצמד התקציב ההמשכי לשיעור הגידול באוכלוסייה.
שנית, הופרדו רכיבי ההוצאה להוצאה של סכום השווה לחלק השנים-עשר מהתקציב השנתי הקודם, הוצאות המותנות בהכנסה, הוצאות של מפעלים עסקיים, החזרי קרן בגין חוב שאינו חוב לביטוח לאומי. כמו כן למדינה להתחייב להוצאות בסכום ההוצאה הממשלתית תוך התחשבות בהתחייבויות עבר ובתנאי שההתחייבויות לא יגדילו את ההוצאה מעבר למסגרת התקציב ההמשכי.
שלישית, נקבע שהממשלה תהיה רשאית להתחייב בסכומי עודפים משנה קודמת וכן מוצע שהממשלה תהיה רשאית למלא משרות במספר שלא יעלה על מספר המשרות הנקוב בחוק התקציב הקודם. 
כן, נקבעה הוראת שעה לשנת הכספים 2021, עד למועד אישור התקציב לשנת כספים זו, אשר קובעת סכום של 52.3 מיליארד שקלים חדשים המיועדים להתמודדות עם משבר הקורונה, ולמטרה זו בלבד. כמו כן, מוצע שעד קבלת חוק התקציב לשנת 2021, הממשלה תהיה רשאית להשתמש גם בעודפים מהסכומים אשר הוקצו להתמודדות עם משבר הקורונה בשנת 2020.